Številka: 5302-14/2020/1 (20-06)

Datum: 4. 11. 2020

**Poziv za napotitev na delovno mesto učitelja/učiteljice slovenščine na primarni stopnji Evropske šole Bruselj I**

Ministrstvo za izobraževanje, znanost in šport objavlja poziv za napotitev učitelja/učiteljice slovenščine na primarni stopnji v Evropski šoli Bruselj I z začetkom opravljanja dela 1. januarja 2021.

Slovenija se je leta 2004 z vstopom v Evropsko unijo vključila tudi v sistem evropskih šol s sedežem v Bruslju, ki so ga ustanovile države članice EU. Prva evropska šola je bila ustanovljena leta 1953 v Luksemburgu, danes pa deluje 13 evropskih šol v 6 državah članicah (t. i. šole tipa I). V državah članicah EU delujejo tudi akreditirane evropske šole, med katerimi je Evropska šola Ljubljana, ki je začela izvajati program 1. 9. 2018. Cilj sistema Evropskih šol je izobraževati in vzgajati otroke iz različnih držav v njihovem maternem jeziku, v duhu tesnega sodelovanja in sobivanja v raznolikem medkulturnem okolju. Program Evropskih šol zajema predšolsko vzgojo (2 leti), primarno stopnjo (5 let) in sekundarno stopnjo (7 let), izobraževanje se zaključi z Evropsko maturo. V vsaki evropski šoli je več t. i. jezikovnih sekcij, v katerih se enotni program izvaja v jeziku sekcije po istih učnih načrtih in na enak način. V ožji mreži evropskih šol tipa I ni slovenske jezikovne sekcije zaradi premajhnega števila slovenskih otrok, zato se izobražujejo v angleški, francoski ali nemški jezikovni sekciji, slovenščino pa imajo v programu kot predmet prvi jezik.

Začasna napotitev na delo v tujino s polnim delovnim časom traja 9 šolskih let, pod pogojem da je napotena oseba pozitivno ocenjena po 2 letih in po 5 letih službovanja. Napotitev se izjemoma lahko podaljša na 12 let. Med začasno napotitvijo na delo v evropsko šolo učitelj/učiteljica ostane v delovnem razmerju pri svojem delodajalcu v Sloveniji. Pravice in obveznosti napotenih oseb so določene v zakonu, ki ureja delovna razmerja v Republiki Sloveniji in v predpisih evropskih šol (Pravilnik za začasno napoteno osebje v evropskih šolah, Pravilnik o imenovanju in evalvaciji direktorjev in namestnikov). Delo poteka v izrazito večjezičnem in večkulturnem okolju, zato je poleg osnovne usposobljenosti za delo pomembno tudi znanje tujih jezikov in sposobnost delovanja v jezikovno in kulturno raznolikem okolju.

Splošni pogoji:

Kandidat/kandidatka mora:

* izpolnjevati pogoje za učitelja/učiteljico v prvem in drugem obdobju izobraževalnega programa osnovne šole,
* imeti opravljen strokovni izpit s področja vzgoje in izobraževanja,
* imeti najmanj triletne delovne izkušnje na delovnem mestu učitelja/učiteljice v prvem in drugem obdobju izobraževalnega programa osnovne šole,
* imeti znanje vsaj enega od sporazumevalnih jezikov v evropskih šolah (angleščina, francoščina, nemščina) na ravni najmanj B2 po Skupnem evropskem jezikovnem okvirju (v nadaljevanju: SEJO)
* imeti v času prijave sklenjeno pogodbo o zaposlitvi za nedoločen čas v javni osnovni ali srednji šoli v Republiki Sloveniji.

Zaželene so izkušnje z diferenciacijo pouka za otroke s posebnimi potrebami, izkušnje pri delu v starostno heterogenih skupinah oz. združenih oddelkih, pri delu v večkulturnem in večjezičnem okolju na področju vzgoje in izobraževanja ter izkušnje pri uporabi informacijskih in komunikacijskih tehnologij.

Prijava z življenjepisom mora vsebovati naslednje podatke:

* osebni in kontaktni podatki (ime in priimek, naslov, e-mail naslov, telefonska številka),
* datum rojstva,
* izobrazba,
* delovne izkušnje,
* znanje tujih jezikov,
* opis posebnih sposobnosti, znanj in dosežkov.

Za življenjepis uporabite obrazec ‘Europass Curriculum Vitae' in pripadajočo jezikovno izkaznico:

 <http://europass.cedefop.europa.eu/sl/documents/curriculum-vitae/templates-instructions>

Prijavi priložite kopije dokazil o izobrazbi in znanju jezikov. Priporočamo, da v prijavi pošljete tudi motivacijsko pismo.

Rok za prijave je četrtek, 26. 11. 2020.

Prijave se pošljejo na naslov: Ministrstvo za izobraževanje, znanost in šport, Služba za mednarodno sodelovanje in evropske zadeve, Masarykova 16, 1000 Ljubljana oziroma na e-naslov: gp.mizs@gov.si (sklic: “Prijava na poziv št. 5302-14/2020”). Razgovori s kandidati/kandidatkami bodo predvidoma v tednu od 7. do 11. 12. 2020, bodisi v živo ali na daljavo.

Informacije o evropskih šolah in pogojih dela:

* splošne informacije: <http://www.eursc.eu/en>
* Pravilnik za začasno napoteno osebje v evropskih šolah
* https://www.eursc.eu/BasicTexts/2011-04-D-14-en-12.pdf

Dodatne informacije: tatjana.jurkovic@gov.si

Ministrstvo za izobraževanje, znanost in šport